b'\n_START_ARTICLE_\nNaamat\n_START_PARAGRAPH_\nNaamat on Muuramessa vuodesta 2000 alkaen j\xc3\xa4rjestetty rockfestivaali. Festivaalipaikkana toimii Tuomiston maatila. Festivaalilla ovat vuosien varella esiintyneet muun muassa El\xc3\xa4kel\xc3\xa4iset, Tuomari Nurmio, Asa, Paleface, M. A. Numminen, Kauko R\xc3\xb6yhk\xc3\xa4, Pertti Kurikan Nimip\xc3\xa4iv\xc3\xa4t, The Valkyrians, Olavi Uusivirta, Lapko ja Pelle Miljoona. Liput on myyty useina vuosina loppuun hetkess\xc3\xa4, vaikka tapahtuman esiintyji\xc3\xa4 ei ole julkistettu. Vuonna 2015 lippujen m\xc3\xa4\xc3\xa4r\xc3\xa4 nostettiin suosion vuoksi 800:sta tuhanteen, mutta t\xc3\xa4st\xc3\xa4 huolimatta seuraavina vuosina liput myytiin loppuun alle minuutissa._NEWLINE_Naamat on saanut alkunsa kolmen lukiolaisen j\xc3\xa4rjest\xc3\xa4mist\xc3\xa4 yksityisjuhlista. Festivaalin perustajat kuvailevat Naamoja \xe2\x80\x9dylikasvaneiksi kotibileiksi, joihin ei ole tarvinnut soittaa poliisia\xe2\x80\x9d.'